OZNÁMENIE KOMISIE EURÓPSKEMU PARLAMENTU A RADE o vyhodnotení výmenného, pomocného a školiaceho programu na ochranu eura proti falšovaniu (program „Pericles“). /* COM/2013/0588 final */





OZNÁMENIE KOMISIE EURÓPSKEMU PARLAMENTU A RADE o vyhodnotení výmenného, pomocného a školiaceho programu na ochranu eura proti falšovaniu (program „Pericles“). 1. Úvod Program Pericles je výmenný, pomocný a školiaci program na ochranu eura proti falšovaniu. Program bol vytvorený rozhodnutím Rady 2001/923/ES zo 17. decembra 2001[1] a rozhodnutím Rady 2001/924/ES zo 17. decembra 2001 bol rozšírený na všetky členské štáty EÚ vrátane tých, ktoré neprijali euro ako jednotnú menu.[2] Následnými zmenami týchto základných aktov na základe rozhodnutí Rady 2006/75/ES[3], 2006/76/ES[4], 2006/849/ES[5] a 2006/850/ES[6] sa trvanie programu predĺžilo do 31. decembra 2013. Rozpočet programu je 1 milión EUR ročne. Toto oznámenie sprevádza záverečnú správu o vyhodnotení programu Pericles. Vyhodnotenie programu sa požaduje v rozhodnutí Rady 2006/849/ES, ktorým sa mení rozhodnutie Rady 2001/923/ES a v ktorom sa stanovuje, že Komisia má do 30. júna 2013 zaslať Európskemu parlamentu a Rade správu, ktorá bude nezávislá od vedúceho projektu a ktorá vyhodnotí význam, účinnosť a efektívnosť programu, a oznámenie, či by tento program mal pokračovať a či by sa mal upraviť, spolu s vhodným návrhom. Vyhodnotenie uskutočnilo oddelenie vnútorného auditu a hodnotiaci útvar úradu OLAF za asistencie riadiacej skupiny, ktorá zároveň zabezpečila kontrolu kvality vyhodnotenia. V riadiacej skupine boli zástupcovia Európskej centrálnej banky (sekcia boja proti falšovaniu) a týchto útvarov Európskej komisie: OLAF/D5 (Hercules, Pericles a ochrana eura) OLAF/R2 (Rozpočet), Generálny sekretariát/C1 (Hodnotenie a zjednodušovanie) a GR pre spravodlivosť/B2 (Trestné právo). 2. Hlavné závery vyhodnotenia V rámci vyhodnocovania sa analyzoval význam, európska a celková pridaná hodnota, ako aj efektívnosť, účinnosť a udržateľnosť programu. Zistenia a celkové výsledky vyhodnotenia sú veľmi pozitívne. Zistilo sa, že niektoré oblasti sa môžu z hľadiska efektívnosti a účinnosti zlepšiť a že udržateľnosť dosiahnutých výsledkov bude výrazne závisieť od možnosti pokračovať v programe po roku 2013. 3. Vyhliadky do budúcnosti Prijatím „návrhu Komisie na nariadenie Európskeho parlamentu a Rady o vytvorení výmenného, pomocného a školiaceho programu na ochranu eura proti falšovaniu (program „Pericles 2020“)[7]“ a „návrhu nariadenia Rady o rozšírení uplatňovania nariadenia (EÚ) č. …/2012 o vytvorení výmenného, pomocného a školiaceho programu na ochranu eura proti falšovaniu (program „Pericles 2020“) na nezúčastnené členské štáty[8]", sa do veľkej miery uplatnia návrhy na prípadné zlepšenie. Súčasťou týchto návrhov sú napríklad ročné správy o výsledkoch programu a vysvetlenie postupov. Okrem toho Komisia zohľadní výsledky tohto vyhodnotenia v rámci implementácie programu Pericles 2020 prostredníctvom svojich ročných pracovných programov. [1] Ú. v. ES L 339, 21.12.2001. [2] Ú. v. ES L 339, 21.12.2001. [3] Ú. v. EÚ L 36, 8.2.2006. [4] Ú. v. EÚ L 36, 8.2.2006. [5] Ú. v. EÚ L 330, 28.11.2006. [6] Ú. v. EÚ L 330, 28.11.2006. [7] 2011/0449(COD) – KOM(2011)0913 – C7-0510/2011. [8] 2011/0446(APP) – KOM(2011)0910.